《送吏部张尚书帅成都一百韵》
宋代·朱翌

一代亨衢上，明公逸步超。河东书具作，圯下老相邀。

海阔云垂翼，天清斗压杓。三人前鼎甲，千佛仰孤飙。

弟子师尊董，诸儒称述萧。西昆收俊乂，东壁绝尘嚣。

别乘将离汴，轻舟径指苕。湖山纵清美，家国尚飘摇。

恸哭天倾柱，归情户见蛸。奉祠投里闬，招隐向山椒。

并海屯千卫，披榛拱百僚。回銮须故国，负靮且今朝。

光列哀乌位，星驰封马轺。贤裾来接武，阴沴自潜消。

香案依丹陛，螭坳立紫霄。飞鸿九天去，归鹤一声嘹。

主上思图旧，王人促见招。起居还左史，议论鄙南朝。

大吕声扬远，元圭质匪彫。掖垣裁诏密，禁路赐缨彯。

灭浇图兴夏，巡方首从姚。自南瞻析木，直北望玄枵。

玉海千寻浪，江南五色鹞。矫如出尘隼，凛若在秋雕。

去国还追信，刓章岂易尧。光华司马甲，整顿路车鞗。

国事烦参决，廷询得具条。乘时笑乾没，许国敢轻佻。

河洛干戈满，陵原草木焦。青春深仗节，久雨更乘橇。

取道先辕楚，扬旌转望萧。一抔藏万世，九庙正三昭。

遂使仪如汉，将令乐奏韶。路迷彪过迹，涧涸夜生潮。

去日春仍浅，归期暑正熇。君王喜不寐，天下首方翘。

疏奏忠无隐，臣生苦不聊。戴天那忍共，得地岂宜骄。

内治今当亟，高名不敢要。铨衡真有托，启事复何辽。

道直咸推汲，谋深岂计晁。定非挥扇羽，宁要插蝉貂。

褒贬书方举，奸谀骨合销。怀开真坦坦，燕处自夭夭。

当宁西南顾，常怀参井迢。遍询医国效，立遣愈民痟。

文武资兼禀，诗书气不恌。众皆可郤縠，一以委张昭。

除目凌晨下，行装即日撩。被携犹剌刺，涉远乃翛翛。

帆影三江水，车声万里桥。丈人峰嵂屼，神女峡岧峣。

石室画闇淡，草堂人寂寥。山围玉垒峻，水减石犀遥。

石表笋双立，铜青柏未凋。锦江喧士女，药市混仙樵。

劫堕乾坤坏，流横海岳漂。惟兹井络外，依旧角弓弨。

自昔三刀梦，多传五裤谣。威馀严仆射，功说李文饶。

文定棠尤美，乖崖福可徼。事今难悉数，公亦岂其苗。

秦地新通栈，瞿塘稳泛桡。虎貔环外阃，耨耜得深穮。

正可供壶奕，随宜列鼓箫。蒲鞭束高阁，竹马戏垂髫。

好阅相如赋，终閒李广刁。奎文天象转，延阁士林标。

此去庭无愈，行闻众选陶。付之枢极运，咸仰泰阶霄。

贱子无三径，平生有一瓢。老将书蠹槁，时作草虫喓。

大笑玉三刖，不求银十腰。古今同阅宙，南北信吹薸。

已类蜂粘网，真成鹿覆蕉。屡经多盗境，几至独身跳。

何处地堪避，知谁战敢挑。月明三匝鹊，巢比一枝鹩。

钓濑长烹鲤，穷山饱听鸮。临书池尽黑，就局博嫌么。

臂有七贤把，丹亡九转烧。唯堪贯薜荔，未肯摋芳虈。

卖药难争价，为农等寓侨。稍能羞野葛，初未识江珧。

已罢寻蛩駏，欣闻退猲獢。谁怜人为米，敢有意迁乔。

过我深披藋，追凉薄曳绡。狐裘怜晏子，缟带与公侨。

挽引烦推毂，陶甄为置窑。清时容潦倒，策府著刍荛。

忆昨西湖上，随公羽盖飘。青山迎晋履，绿水泛湖𦨣。

上相尊仍美，将军勇正骁。道争棋屡覆，壶响箭呈枭。

茶乳晴尤发，香云净更翲。晚花栖嫩菊，近岸俯游鲦。

四望天连水，群簪玉及瑶。政亲连榻坐，倏见锡戈雕。

良月霜枫冷，佳晴雪霰销。留公已无策，鼎食望加调。

作者简介：朱翌（1097—1167）字新仲，号潜山居士、省事老人。舒州（今安徽潜山）人，卜居四明鄞县（今属浙江）。绍兴八年（1138），除秘书省正字，迁校书郎、兼实录院检讨官、祠部员外郎、秘书少监、起居舍人。十一年，为中书舍人。秦桧恶他不附己，谪居韶州十九年。桧死，充秘阁修撰，出知宣州、平江府。乾道三年卒，年七十一。名山胜景，游览殆。